Magudumana kop onderstebo in hofDr. Nandipha Magudumana tydens haar eerste hofverskyning. (Foto: Skermgreep via Twitter) Die reeksverkragter en veroordeelde moordenaar Thabo Bester se vriendin en medevoortvlugtige, dr. Nandipha Magudumana, het Donderdag kop onderstebo in die Bloemfonteinse landdroshof verskyn ure nadat die paartjie na Suid-Afrika uitgelewer is. Magudumana het vroeg vanoggend in Gauteng aangekom nadat sy en Bester byna ’n week gelede in Tanzanië naby die grens van Kenia voorgekeer en in hegtenis geneem is. Magudumana, ’n mediese dokter, is intussen onder polisiebewaking na Bloemfontein geneem waar sy en nog ’n medebeskuldigde, Teboho Lipholo, vanmiddag vlugtig in die hof verskyn het. Magudumana was byna onherkenbaar in die beskuldigdebank waar sy in ’n kakiegroen kappietop en met ’n gesigmasker op gesit het. Lipholo, ’n werknemer van ’n maatskappy wat gekontrakteer is om kameras by die Mangaung-maksimumveiligheidsgevangenis te installeer en in stand te hou, het ook kop onderstebo in die beskuldigdebank gesit. Lipholo is Dinsdag in hegtenis geneem vir sy beweerde aandeel in Bester se destydse ontsnapping uit aanhouding. Hy word daarvan beskuldig dat hy hulp aan ’n veroordeelde gevangene verleen het om uit wettige aanhouding te ontsnap, regsverydeling en lykskending. Die saak teen Magudumana en Lipholo is tot Maandag uitgestel. Hulle sal na verwagting dan saam met hul ander medebeskuldigdes, onder wie Magudumana se pa, in die hof verskyn. Hulle sal na verwagting dan ook aansoek doen om borgtog. Magudumana en Lipholo bly tot dán in aanhouding. Maroela Media het vroeër berig Bester word sedert sy uitlewering in die Kgosi Mampuru II-maksimumveiligheidsgevangenis aangehou. Makgothi Samuel Thobakgale, nasionale kommissaris van die departement van korrektiewe dienste (DKD), het vroeër gesê dié tronk is “die mees geskikte plek vir hom om te wees”. Volgens Thobakgale sal Bester 24 uur per dag deur hoogs opgeleide beamptes bewaak word om te verseker dat daar geen sekerheidsbreuke is nie.